
Az anyanyelvváltozatokhoz való viszonyulás a romániai magyar oktatás közegében. Egy partiumi esettanulmány

A kutatás célja egy esettanulmány formájában felderíteni, hogy milyen mértékben
tapasztalnak jelenleg a diákok elfogadást, illetve diszkriminációt a vernakuláris
nyelvváltozatukkal kapcsolatban az iskolai közegben, különösen a magyaróra keretein
belül. A dolgozat a lingvicizmus, azaz a nyelvi diszkrimináció, illetve az egynormájú
szemlélet fogalmai köré szerveződik, támaszkodva a témában korábban megjelent
szakirodalmakra.
Az attitűdvizsgálathoz szükséges adatgyűjtés Nagyszalontán történt, a
kérdőívezés módszerével, 10–11. osztályos tanulók, illetve az őket tanító
magyartanárok körében. A felmérés már helyszíne miatt is relevánsnak tekinthető,
mivel a partiumi régió jellemző nyelvi attitűdök vizsgálata más romániai magyar
régiókhoz, például a székelyhez képest jócskán alulreprezentált a vonatkozó
szakirodalomban. A kutatás sajátossága továbbá a kérdések kettős nézőpontból való –
a tanárok és diákok perspektíváját is bevonó – megközelítése. A dolgozatban többek
között bemutatásra kerül a diákoknak, valamint az őket tanító magyartanároknak az
anyanyelvváltozat iskolai használatáról alkotott véleménye, illetve az attitűdjeik között
feltételezhető összefüggések ismertetése.



